Riwwelmaddhes: Uff-de Himmelslaader nuff zum Monsder Frankestoo!
Seit mehr als 40 Jahren sorgt Günter Körner unter dem Namen "Riwwelmaddhes" mit seinen Glossen dafür, dass das "Heiner-Deutsch" nicht in Vergessenheit gerät. Heute zum Wald im Herbst.
Von Günter Körner
Jetzt teilen:
Jetzt teilen:
Ääwe, in deene leddsde Okdoowerdooche, do zeischd sich unsern Wald von seine schennsde bundische Seid. Wenn die Sunn noch scheint, dann mische sisch die Faarwe von-de Beem, dess Braun, dess Rood, dess Griie unn dess Gääle, zu-em einzischardische Naduurschauspiel. Unn mir Heiner sinn in-de gligglische Laach, die Naduur ganz naah unn direkt bei uns dehaam in volle Ziiesche genieße zu kenne. Unser Heinerstadt duuht sisch neemlisch net nur als Wissenschafdsstadt auszeischne, naa, Dammstadt nennt sisch zu Räschd aach "Die Stadt im Wald"!
Wenn awwer aaner deshalb seggt, mir Heiner deehde vor lauder Beem-de Wald net säähje, dann muss so-rer Behaubdung uff hefdischsde widdersproche wärrn. Wo mir Heiner doch blitzgescheide Leid sinn. Ei nur deshalb gibds in unsere Stadt so viele Hoochschuule unn aach noch viele Forschungseirischdunge von Weltruuf. Heehr, im Weltraum wär's doch noch dunkler wie dunkel, wenn unser Esoc do owwe kaa Lischd neibringe deeht.
Jeddsd in deene Herbsdooche, wenn die Näwwelschwoode dorsch die Wiese ziehje, do fängd aach die Geisderzeid ooh. Schon als Kinner hawwe-mer friehjer in der Zeid so mansch Dickwordds ausgeheelt unn Aache noigeschnidde. In so-enn Dickworddskopp hodd-mer dann-e bei Eibruch von-de Dunkelheid-e flaggernd Kerz noigestelld unn hood so von unserm Hofdoorposde aus, die Leid erschreggt.
Awwer zurigg zu-de Gespensder. Owwe uff-em Frankestaa, do dreiwe die Geisder unn die Monsder jeddsd widder ihr Uuhweese. Die Himmelslaader nuff uff-de Frankestaa, die fiehrd jeddsd net ins Paradies, naa, die fiehrd ehjer direkt in die Hell. Die Bursch Frankestaa, die wärd fer zwaa Woche widder zu-em Spukschloß, dess weid iwwer die Grenze von unsere Heinerstadt enaus, die Leid oohziehd, die dess Gruusele erlääwe wolle. Hexe, Vampire, unn annere Uuhgeheijer, die solle dord owwe-de Leid so-enn rischdische Schregge eijooche. So zoard besaidede Mensche, deene rutschd in dem Gruselkabinett dord owwe net nur-ess Herz in die Hoos.
Ess soll aach schon Leid gegäwwe haawe, die hadde die Hoos nach-so-em Speggdaakel gestrische voll. Die mehr robusdere Besucher, die iiwersteehn dess Hällowiien mid Zeehklabbern unn mid-rer Gänsehaud unn aach ab unn zu mid Angsdkrisch. In unsere Heinerstadt, do wärrn in viele Geschäfde ääwe Geisder- unn Monsder-Maske unn Kostiieme verkaaft. Unn viele Schäbbe duuhn sisch mid Begeisderung in Gespensder verkleide. Dess iss middlerweil die zweid Fastnachd im Joahr. Hääh hopp!